Ek is moeg vir rasboelies | Maroela Media
Dr. Dirk Hermann, bestuurshoof van Solidariteit, skryf vir Tumi Morake van Jacaranda FM:
Ek is wit en moeg daarvoor om op grond van my ras geboelie te word. Ras is nie my primêre identiteit nie, maar ek word kort-kort in 'n posisie geplaas waar ek dit moet verdedig. Ek, en waarskynlik jy ook, smag daarna dat ons verby ras moet kom.
Ongelukkig is dit deesdae mode om wit mense te boelie. Al die probleme het begin toe Jan van Riebeeck (hoor wit mense) hier aangekom het. Wit "boytjies" moet hulle gedra. Wit mense moenie geslag word nie, in elk geval nie nou nie. Wit mense is vreemdelinge in die land, kolonialiste van 'n spesiale aard. Met wittes moet gedoen word wat Hitler met die Jode gedoen het. Ons moet selfs met bazookas geskiet word. Al hierdie dinge is deur politici en mense in leiersposisies gesê. Boelies met gesag.
Hierdie rasseboeliegedrag is in die openbare diskoers aanvaarbaar. Dis só aanvaarbaar dit haal nie eens die nuus nie.
Laat 'n wit mens nou waag om te verbrou, dan is dit op al wat 'n voorblad is. Dit kan net kleinskaalse brouwerk wees soos in die gerekende ekonoom Chris Hart se geval, dan is jy weg.
Wit mense word in die werkplek geboelie. Valse klagtes van rassisme vernietig loopbane. Ons is steeds besig met die saak van 'n wit vrou wat daarvan beskuldig is dat sy die k-woord gebruik het nadat sy swart kollegas dissiplinêr aangekla het. Daar is later erken dat die klagte teen haar vals was en versin is om uit die moeilikheid te kom. Sy is nogtans verplaas.
Vervreemding lei daartoe dat wit mense magteloos voel. Hulle is ín 'n situasie, maar nie déél daarvan nie. Hulle begin betekenisloos voel. Maatskappye word selfs gestraf omdat wit mense daar is. Veral in die werkplek voel hulle geïsoleer en uiteindelik begin hulle van hulself vervreemd raak, wat tot vlakke van depressie lei. Wat die spanning opjaag, is dat die moraliteit van die dag hulle nie toelaat om te sê hoe hulle voel nie.
Natuurlik is daar swart mense wat ook op verskeie vlakke en as gevolg van verskeie redes vervreemd voel. Dit is 'n werklikheid, maar dit maak nie die gevoel wat wit mense beleef, ongedaan nie. Albei groepe moet daaroor kan praat en dit deel.
Dit is 'n diskoers waarvan jy nie weet nie want die politiek korrekte hoofstroom het die morele stilswye van die verlede daarop gelê.
Soms borrel dit uit en dan vra die korrektes: "Waar kom dit vandaan?" Tumi, dit is wat op die oomblik met jou gebeur. Jy het 'n naald in 'n sweer gedruk. Jy verstaan dit nie want dit word weggesteek.
'n Deel van die sweer se negatiewe kant borrel op sosiale media uit. Daar is ongelukkig mense wat ras met ras wil beveg, maar die oorgrote meerderheid is gewone, goeie mense wat gefrustreerd is, maar hier wil bly, wil werk, 'n bydrae wil lewer en goed met ander rassegroepe oor die weg wil kom.
Wit mense probeer om op verskeie plekke te ontsnap. Een so 'n veilige plek is hul motors. Dit is hul plek. Van hulle luister na musiek oor radiostasies soos Jacaranda FM. Ten spyte van die verkeer is dit tog 'n plek waar hulle rustig kan wees, na musiek kan luister met omroepers wat die atmosfeer fasiliteer.
Is jy verbaas dat 'n deel van jou lojale luisteraars woedend is? Hulle is ontnugter oor hul radiostasie wat hulle in hul veilige plek toegelaat het. Hulle word orals gebombardeer; hulle wil nie in hul motors ook op die vingers getik word nie.
Jou hele gevoel was: "Bly tog net stil, julle was 'n klomp onderdrukkers. Julle het eintlik jul regte verloor en is vreemdelinge wat dankbaar moet wees dat julle dit gegun word om hier te wees."
Daar is wel 'n probleem, want dit is nie net "jou" mense wat na jou luister nie. Dis Jacaranda FM-mense wat na Jacaranda FM luister. Volgens jou is wit mense nie jou mense nie, maar hulle is jou luisteraars.
In die afgelope week het die Instituut van Rasseaangeleenthede 'n verslag uitgebring wat wys dat die absolute oorweldigende meerderheid Suid-Afrikaners voel hulle het mekaar nodig. Ek is een van daardie mense. Dalk moet ons die debat in Suid-Afrika skuif na wedersydse erkenning en respek sodat ons kinders vry en veilig op hulle fietsies kan ry. Daardie debat begin by jou en my.
Om te aborteer, of nie
Dankie Dirk vir jou belangrike stukkie inligting met hierdie sage. Hopelik lees en begryp sy dit!!
Vanoggend gesit en dink oor die storie. Jy het dit baie mooi raak gevat. Haar opinie is haar eie, en maar sy het geen reg gehad om 'n publieke platform te gebruik nie. Sal interessant wees om te sien of Jacaranda haar gaan aanspreek. Sien ook mens hou op luister… Nee hou op adverteer by hulle as hulle nie aandag geen aan die saak nie, maar dan voel hulle aan hulle sakke en miskien luister bestuur van Jacaranda dan
Spyker op die kop geslaan!
Mooi gese, dit is maar altyd die "uneducated" wat nie veel weet wat die meeste geraas maak.
Soos daar eenkantige polities korrekte vryheid van spraak in S.A is het ek darem gelukkig ook 'n vryheid van luister na wie ek wil.